Kolikas
Kolikas (isp. Lago Colico, mapu. Kolüko) – ežeras Čilėje, Araukanijos regione (Kautino provincija), 57 km į pietryčius nuo Temuko, tarp Viljarikos ežero pietuose ir Kaburgvos rytuose, vakarinėse Andų pašlaitėse, 450 m aukštyje virš jūros lygio. Ežero ilgis iš rytų į vakarus 19 km, plotis iki 5 km. Kranto linija mažai vingiuota, krantai statūs, miškingi. Suteka keli trumpi upeliai, vakaruose išteka Kurako upė (Aljipeno intakas, Tolteno baseinas). Prie ežero įsikūrusios kelios gyvenvietės – Kolikas, Gaviota, La Esperansa. Turizmas, žvejyba (vaivorykštiniai upėtakiai, šlakiai). Ežero pavadinimas kildinamas iš mapučių kalbos ir aiškinamas kaip „raudoni vandenys“.